དེ་ཡང་མཛད་སྒོའི་ཐོགབོད་ཀྱི་བུད་མེད་ལྷན་ཚོགས་ཀྱི་ཚོགས་གཙོ་སྒྲོལ་མ་དབྱངས་ཅན་དང་།དྲུང་ཆེ་ཚེ་རིང་ཆོས་འཛོམས་གཉིས་ཀྱིས་ཉིན་དེའི་གཏམ་བཤད་བོད་དབྱིན་གཉིས་ནང་སྒྲོག་སྦྱང་བྱས་པའི་ནང་དུ་འཛམ་གླིང་གི་དབུ་ཁྲིད་རྣམས་ལ་ཞུ་འབོད་དོན་ཚན་གཉིས་འཁོད་འདུག་པ་ནི།དབུས་བོད་མིའི་སྒྲིག་འཛུགས་དང་ལྷན་དུ་༧སྤྱི་ནོར་༧གོང་ས་༧སྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་གིས་ལམ་སྟོན་གནང་བའི་དབུ་མའི་ལམ་གྱི་ཐབས་ཇུས་གྲོས་མོལ་སླར་གསོ་ཡོང་བར་རྒྱ་ནག་གི་དབུ་ཁྲིད་རྣམས་ལ་གནོན་ཤུགས་སྤྲོད་རྒྱུའི་འབོད་སྐུལ་ཞུ།ཞེས་དང་།ང་ཚོས་རྒྱལ་སྤྱིའི་མཉམ་འབྲེལ་རྒྱལ་ཚོགས་ཀྱི་གར་སོང་ཆ་མེད་ཀྱི་ཚོགས་ཆུང་ལ་རྒྱ་ནག་གཞུང་གིས་ལོ་ངོ་༢༣ལྷག་གི་རིང་བཙན་ཁྲིད་བཀག་ཉར་བྱས་པའི་༧པཎ་ཆེན་སྐུ་ཕྲེང་བཅུ་གཅིག་པ་དགེ་འདུན་ཆོས་ཀྱི་ཉི་མ་མཆོག་གློད་གྲོལ་ཡོང་བར་གནོན་ཤུགས་སྤྲོད་རྒྱུའི་འབོད་སྐུལ་ཞུ།ཞེས་འཁོད་འདུག་པ་མ་ཟད།བུད་མེད་ལྷན་ཚོགས་ཐོག་མར་སྤྱི་ལོ་༡༩༥༩ལོའི་སྤྱི་ཟླ་༣པའི་ཚེས་༡༢ཉིན་བོད་ནང་ཇི་ལྟར་འགོ་བཙུགས་མིན་དང་།དེ་རྗེས་སྤྱི་ལོ་༡༩༨༤ལོའི་སྤྱི་ཟླ་༩པའི་ཚེས་༡༠ཉིན་བཙན་བྱོལ་ནང་སླར་གསོ་བྱས་ནས་ད་བར་བོད་དོན་འཐབ་རྩོད་དང་སྤྱི་ཚོགས་བདེ་དོན་ལ་སྨན་པའི་བྱ་བ་གང་བསྒྲུབས་པ་བཅས་ཀྱི་ཐོག་ཉུང་བསྡུས་གསུངས་སོང་།